Folketing
2011-12-14

Jeg må sige, at jeg ikke føler mig pakket ind i vat på alle mulige områder. Jeg synes, vi har et godt system i Danmark. Vi har utrolig dygtige embedsfolk ansat i ministerierne. De er så dygtige, at vi faktisk fortsætter med at have dem, uanset at ministrene skifter partifarve og vi får nogle nye ministre. Jeg har også selv som statsminister oplevet, at der er rigtig dygtige embedsfolk. De suppleres så for mit vedkommende med i øjeblikket en enkelt særlig rådgiver, som bistår med pressearbejdet, taleskrivning og andet, og det er et rigtig godt system. Det andet gode er, at vi også har retningslinjer for det her. De blev udarbejdet i 2004 af den tidligere regering. Vi har sådan set overtaget de retningslinjer, og det er en god skik for et demokrati og et folkestyre som det danske, at vi for de særlige rådgivere har nogle retningslinjer, at vi selvfølgelig følger de retningslinjer, og at de ikke skifter markant fra den ene regering til den anden. Den tradition har vi så også fulgt.